LIGJ
Nr. 152/2020

PËR DISA NDRYSHIME DHE SHTESA NË LIGJIN NR. 74/2014, “PËR ARMËT”[footnoteRef:2] [2:  Ky projektligj është përafruar pjesërisht, me:
- Direktivën e Këshillit 91/477/KEE, datë 18 qershor 1991, “Për kontrollin e blerjeve dhe posedimit të armëve”, të ndryshuar”. Numri CELEX 31991L0477, Fletorja Zyrtare e Bashkimit Evropian, seria L, nr. 256, datë 13.9.1991, f. 51–58.
- Rregulloren (BE) nr. 258/2012 të Parlamentit Evropian dhe Këshillit, datë 14 mars 2012, “Për zbatimin e nenit 10 të Protokollit të Kombeve të Bashkuara kundër prodhimit dhe trafikimit të paligjshëm të armëve të zjarrit, pjesëve dhe përbërësve të tyre dhe municioneve, që plotëson Konventën e Kombeve të Bashkuara kundër krimit të organizuar ndërkombëtar (Protokolli i Armëve të Zjarrit të OKB-së) dhe krijon autorizimin e eksportit dhe masat e importit dhe tranzitit për armët e zjarrit, pjesët dhe përbërësit e tyre dhe municionet”. Numri CELEX 32012R0258, Fletorja Zyrtare e Bashkimit Evropian, seria L, nr. 94, datë 30.3.2012, f. 1–15.
] 


Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 74/2014, “Për armët”, bëhen këto ndryshime dhe shtesa:

Neni 1

Shkronjat “a” dhe “ç” të nenit 1 ndryshohen si më poshtë:
“a) kushtet dhe kriteret për mbajtjen, ruajtjen, tregtimin, çaktivizimin, importimin, eksportimin, gjurmimin e transportimin e armëve, pjesëve kryesore e municioneve për përdorim civil, brenda dhe jashtë territorit të Republikës së Shqipërisë, sipas këtij ligji.
ç) veprimtarinë e prodhimit, demilitarizimit, çaktivizimit dhe riparimit të armëve.”.

Neni 2

Pika 2 e nenit 2 ndryshohet si më poshtë:
“2. Me përjashtim të rasteve kur ky ligj përcakton ndryshe, dispozitat e tij nuk zbatohen për transferimet ndërkombëtare të mallrave ushtarake dhe municioneve, importin, eksportin, tranzitin dhe veprimtaritë ndërmjetësuese të tyre, të cilat zhvillohen në bazë të ligjit për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë, si dhe për municionet dedikuar për nevoja të Forcave të Armatosura të Republikës së Shqipërisë.”.

Neni 3

Në nenin 3 bëhen këto ndryshime dhe shtesa:
1. Pika 2 ndryshohet si më poshtë:
“2. “Armë zjarri” është çdo armë e transportueshme, me tytë, që realizon, është projektuar për të realizuar ose që mund të modifikohet lehtësisht për të realizuar të shtënë me plumb ose predhë nëpërmjet veprimit të barutit, përveç rasteve të mëposhtme:
a) është projektuar për alarmimin, sinjalizimin, shpëtimin e jetës, therjen e kafshëve, peshkimin me fuzhnjë ose për qëllime industriale e teknike, me kusht që të përdoret vetëm për qëllimin e cituar;
b) konsiderohet si armë antike sipas përkufizimit të këtij ligji.”.
2. Pas pikës 2 shtohet pika 2/1 me këtë përmbajtje:
“2/1. Një objekt konsiderohet i modifikuar për të realizuar të shtënë me plumb ose predhë nëpërmjet veprimit të barutit kur:
a) ka pamjen e një arme zjarri; 
b) mund të modifikohet si rezultat i konstruksionit ose materialit nga i cili është prodhuar.”.
3. Pika 3 ndryshohet si më poshtë:
“3. “Armë qitjeje sportive pneumatike” është çdo lloj arme me tytë, që realizon një shkrepje ose nxjerr jashtë një saçmë nëpërmjet veprimit të forcave që nuk janë krijuar nga djegia e barutit. Konsiderohet armë qitjeje/pneumatike çdo armë, predha e së cilës ka një energji të matur gjatë fluturimit, të barabartë ose më të lartë se 7,5 J.”.
4. Pas pikës 3 shtohet pika 3/1 me këtë përmbajtje:
“3/1. “Armë të qitjes me kapacitet të reduktuar” janë:
a) armët, predhat e të cilave kanë energji të matur gjatë fluturimit më të ulët se 7,5 J;
b) armët me mbushje nga gryka, me një shkrepje;
c) armët e destinuara të nxjerrin jashtë sfera plastike, të cilat përmbajnë vetëm lëng njollosës.”.
5. Pika 4 ndryshohet si më poshtë:
“4. “Armë zjarri e shkurtër” është arma me tytë me gjatësi deri në 30 centimetra ose gjatësia e përgjithshme e së cilës nuk i kalon 60 centimetra.”.
6. Pika 5 ndryshohet si më poshtë:
“5. “Armë zjarri e gjatë” është çdo armë zjarri e ndryshme nga arma e zjarrit e shkurtër.”.
7. Pika 6 ndryshohet si më poshtë:
“6. “Armë zjarri automatike” është arma e cila mbushet automatikisht dhe realizon shkrepje/të shtëna të pandërprera me një tërheqje të këmbëzës së shkrepjes.”.
8. Pika 9 ndryshohet si më poshtë:
“9. “Armë zjarri përsëritëse” është çdo armë zjarri, e cila pas çdo të shtëne është prodhuar për t’u rimbushur manualisht nga krehëri apo nga cilindri.”.
9. Pika 11 ndryshohet si më poshtë:
“11. “Armë pneumatike” është arma e prodhuar për hedhjen e saçmave nëpërmjet presionit të ajrit apo gazeve të ngjeshura. Këto armë ndahen në tre tipa sipas fuqisë së burimit të tyre:
a) armë të cilat si burim fuqie përdorin bombola me dyoksid karboni të ngjeshur;
b) armë të cilat si burim fuqie përdorin ajrin e ngjeshur nëpërmjet veprimit të një suste;
c) armë të cilat si burim fuqie përdorin ajrin e ngjeshur nëpërmjet veprimit të një leve.”.
10. Pika 13 ndryshohet si më poshtë:
“13. “Armë për alarm dhe sinjalizim” është pajisja me mbajtëse fisheku e projektuar për të shkrepur vetëm fishekë manovre, substanca irrituese, substanca të tjera aktive ose fishekë piroteknikë sinjalizues dhe që nuk mund të modifikohen për të realizuar një të shtënë, plumb ose predhë nga veprimi i barutit.”.
11. Pas pikës 13 shtohet pika 13/1 me këtë përmbajtje:
“13/1. “Armë për sinjalizim akustik” është arma e zjarrit e prodhuar në mënyrë të veçantë vetëm për përdorimin e shkrepjes së fishekëve të manovrës, për përdorim në shfaqje teatrale, sete fotografike, prodhime filmike dhe televizive, rikrijime historike, parada, aktivitete sportive dhe stërvitje.”.
12. Në pikën 14 fjala “eksplodimit” zëvendësohet me “shpërthimit”. 
	13. Në pikën 20 kategoria “D” hiqet.
14. Në pikën 25 viti “1890” zëvendësohet me “1899”.
15. Pika 29 ndryshohet si më poshtë:
“29. “Pjesë kryesore të armëve” janë tyta, shtrati/djepi, mekanizmi i shkrepjes, mulliri, shuli, krehëri, të cilat, duke qenë se janë objekte të veçanta, përfshihen në kategorinë e armëve të zjarrit, tek të cilat janë montuar ose do të montohen.”.
16. Pika 34 ndryshohet si më poshtë:
“34. “Armë zjarri të çaktivizuara” janë armët e zjarrit, të cilat janë bërë të papërdorshme në mënyrë të përhershme për shkak të çaktivizimit, duke garantuar që të gjitha pjesët kryesore të tyre janë bërë përfundimisht jofunksionale dhe të pamundura për t’u hequr, zëvendësuar ose modifikuar në mënyrë të tillë që do të mundësonte riaktivizimin e armëve të zjarrit.”.
17. Pika 42 ndryshohet si më poshtë:
“42. “Gjurmimi i armëve, i pjesëve të armëve dhe municionit” nënkupton gjurmimin sistematik të armëve të zjarrit dhe, sipas rastit, të pjesëve kryesore të tyre dhe municioneve nga prodhuesi te blerësi, me qëllim asistimin e autoriteteve kompetente në zbulimin, hetimin dhe analizimin e prodhimit dhe trafikimit të paligjshëm.”.
18. Në pikën 45 kategoria “D” hiqet.
19. Pas pikës 47 shtohen pikat nga 48 deri në 71 si më poshtë:
“48. “Muze” është një institucion i përhershëm në shërbim të shoqërisë dhe zhvillimit të saj, i hapur për publikun, i cili blen, pranon dhurata, ruan, bën kërkime dhe ekspozon armë zjarri, pjesë kryesore ose municione për qëllime historike, kulturore, shkencore, teknike, edukative, trashëgimore ose argëtuese dhe që njihet si i tillë.
49. “Koleksionist” është personi, fizik ose juridik i dedikuar, që merret me mbledhjen dhe ruajtjen e armëve të zjarrit, të pjesëve kryesore ose të municioneve për qëllime historike, kulturore, shkencore, teknike, edukative ose trashëgimore dhe që njihet si i tillë.
50. “Tregtar” është çdo person fizik ose juridik, tregtia ose aktiviteti i të cilit lidhet plotësisht ose pjesërisht me:
a) prodhimin, tregtimin, këmbimin, riparimin, modifikimin ose transformimin e armëve të zjarrit apo të pjesëve kryesore;
b) prodhimin, tregtimin, këmbimin, modifikimin ose transformimin e municioneve.
51. “Licencë” është akti administrativ që i lëshohet personit fizik apo juridik nga organi kompetent i përcaktuar me këtë ligj, me të cilin i njihet e drejta për të ushtruar aktivitete që kanë të bëjnë me armë, pjesë të armës dhe me municione, në përputhje me kushtet e përcaktuara në të.
52. “Autorizim për mbajtje arme” është akti administrativ që i lëshohet personit fizik ose juridik nga organi kompetent i përcaktuar në këtë ligj, me të cilin i njihet e drejta e mbajtjes së armës, pjesëve të armës dhe municioneve.
53. “Autorizim për blerje arme” është akti administrativ që i lëshohet personit fizik ose juridik nga organi kompetent për blerje arme, pjesë arme dhe municione, në përputhje me kushtet e përcaktuara në të.
54. “Prodhim i paligjshëm” është prodhimi ose montimi i armëve të zjarrit, i pjesëve kryesore të tyre ose i municioneve:
a) duke filluar nga çdo pjesë kryesore e këtyre armëve të zjarrit, të trafikuara në mënyrë të paligjshme;
b) pa autorizimin e lëshuar nga autoritetet kompetente të shtetit ku bëhet prodhimi ose montimi; ose
c) pa markimin standard në kohën prodhimit.
55. “Trafikim i paligjshëm” është importimi, eksportimi, tranzitimi, tregtimi, blerja, shitja, shpërndarja, lëvizja ose transferimi i armëve të zjarrit, i pjesëve kryesore të tyre ose i municioneve, me qëllim fitimin material ose çdo përfitim tjetër, nga ose nëpërmjet territorit të një shteti tjetër, nëse ky shtet nuk e autorizon atë në përputhje me këtë ligj, ose nëse armët e zjarrit, pjesët kryesore ose municionet nuk janë regjistruar në përputhje me nenin 10 të këtij ligji.
56. “Rezident” është personi, i cili konsiderohet i tillë dhe është i pajisur me dokument zyrtar që tregon vendbanimin e tij, si dhe identifikohet me pasaportë ose kartë identiteti, të cilat u paraqiten autoriteteve kompetente të një shteti ose një operatori ekonomik për verifikimin që bëhet gjatë blerjes ose mbajtjes së armës. Nëse adresa e personit nuk tregohet në dokumentin e identifikimit, vendbanimi i tij përcaktohet në bazë të një vërtetimi tjetër zyrtar, të njohur nga shteti ku bëhet blerja apo mbahet arma me autorizim.
57. “Transferim ndërkombëtar i armëve të zjarrit” është eksporti, eksporti i përkohshëm, importi, importi i përkohshëm, rieksporti, ndërmjetësimi, tranziti ose ringarkimi nëpër territorin shtetëror dhe çdo transferim tjetër jashtë apo brenda këtij territori, në të cilin janë përfshirë subjekte të ndryshme.
58. “Eksport” është procedurë:
a) eksporti në kuptim të Kodit Doganor të Republikës së Shqipërisë; 
b) rieksporti në kuptim të Kodit Doganor të Republikës së Shqipërisë, pa përfshirë armët e zjarrit në tranzit.
59. “Person” konsiderohet personi fizik ose juridik, që kryen veprimtari sipas këtij ligji.
60. “Eksportues” është:
 a) çdo person fizik ose juridik, në emër të të cilit paraqitet deklarata doganore e eksportit ose personi që në kohën kur pranohet deklarata ka kontratën me marrësin e ngarkesës në vendin e huaj dhe ka autoritetin që të vendosë për dërgimin e armëve të zjarrit jashtë territorit doganor të Republikës së Shqipërisë;
b) personi që ka autoritetin të vendosë dërgimin e armëve të zjarrit jashtë territorit doganor të Republikës së Shqipërisë, kur nuk është lidhur asnjë kontratë eksporti, apo nëse mbajtësi i kontratës nuk vepron në emër të vetë atij;
c) pala kontraktuese e vendosur në Shqipëri, e cila eksporton armë zjarri, sipas kontratës në të cilën është bazuar eksporti, në emër dhe për llogari të një personi të vendosur jashtë territorit shtetëror.
61. “Deklaratë eksporti” është akti me anë të të cilit një person shpreh, në formë dhe mënyrë të parashikuar, vullnetin për të vendosur armët e zjarrit, pjesët dhe përbërësit kryesorë të tyre dhe municionin në procedurë eksporti.
62. “Import” është procedurë importi në kuptim të Kodit Doganor të Republikës së Shqipërisë.
63. “Importues” është:
a) personi fizik ose juridik i licencuar, i vendosur në territorin e Republikës së Shqipërisë, në emër të të cilit bëhet një deklaratë importi, ose një person që në kohën e dhënies së licencës ka nënshkruar kontratë me marrësin e armëve të zjarrit brenda territorit doganor të Republikës së Shqipërisë;
b) personi i autorizuar që të marrë armët e zjarrit brenda territorit doganor të Republikës së Shqipërisë, nëse nuk ka pasur kontratë për eksportin, apo nëse njëra nga palët në kontratë nuk vepron në emër të tij;
c) çdo person, i cili ka të drejtën për të çliruar armët e zjarrit në qarkullim të lirë brenda territorit të Republikës së Shqipërisë.
64. “Deklaratë importi” është akti me anë të të cilit një person shpreh, në formë dhe mënyrë të parashikuar, vullnetin për të vendosur mallrat e kontrolluara nën procedurë importi.
65. “Tranzit” është transporti tokësor, detar, ajror dhe/ose transporti i kombinuar i armëve të zjarrit, pjesëve kryesore dhe municioneve të tyre, në kuptim të Kodit Doganor të Republikës së Shqipërisë, që hyjnë dhe kalojnë përmes territorit të Republikës së Shqipërisë, me destinacion një vend jashtë Shqipërisë dhe pa ndërruar pronësinë e mallrave, përfshirë artikujt: 
a) që ndodhen të magazinuara përkohësisht dhe që rieksportohen drejtpërsëdrejti nga ambientet e magazinimit të përkohshëm;
b) që janë sjellë në territorin e Republikës së Shqipërisë me të njëjtin mjet lundrimi apo fluturimi që do t’i nxjerrë ato jashtë atij territori, pa i shkarkuar dhe nga e njëjta pikë doganore; 
c) që i nënshtrohen ringarkimit brenda për brenda.
66.	“Ringarkim” është transferimi i ngarkesës nga një mjet transporti te një tjetër për tranzit të mëtejshëm për të përfunduar udhëtimin dhe për ta transportuar ngarkesën në destinacionin e fundit të saj, pa ndryshuar pronësinë e mallrave.
67.	“Person përgjegjës për tranzitin” është:
a) personi fizik ose juridik i caktuar, i cili vendos për tranzitimin;
b) personi fizik ose juridik përgjegjës për transportin, i cili vepron nëse nuk ka person fizik apo juridik të caktuar.
68.	“Eksport i përkohshëm i mallrave” konsiderohet lëvizja e armëve të zjarrit jashtë territorit doganor shtetëror, për t’u rikthyer në të njëjtin territor brenda 24 muajve.
69.	“Ndërmjetësues” është çdo person fizik ose juridik i licencuar, i ndryshëm nga një tregtar dhe që kryen veprimtari ndërmjetësimi.
70. “Veprimtari ndërmjetësimi” është negocimi apo organizimi i transaksioneve për blerjen, shitjen ose furnizimin e armëve të zjarrit nga një vend në cilindo vend tjetër të huaj, ose blerja, shitja apo organizimi i transferimeve të armëve të zjarrit që ndodhen në një vend drejt një vendi tjetër.
Shërbimet ndihmëse nuk do të konsiderohen veprimtari ndërmjetësimi në kuptim të këtij ligji. Këto shërbime përfshijnë transportin, shërbimet financiare, sigurimin, risigurimin, si dhe reklamimin e përgjithshëm ose promovimin.
71. “Certifikata e përdoruesit të fundit” është dokumenti në të cilin përdoruesi i fundit përcakton vendin ku do të përdoren/mbahen armët e zjarrit, qëllimin përfundimtar të përdorimit, si dhe garanton se armët e zjarrit nuk do të përdoren për ndonjë qëllim të ndryshëm nga ai i specifikuar në certifikatë, nuk do të transferohen te ndonjë subjekt tjetër në territorin e vendit të destinacionit, ose nuk do të rieksportohen pa leje nga vendi eksportues. 
Kjo certifikatë do të konsiderohet e vlefshme kur është paraqitur pranë autoriteteve brenda 6 muajve nga data e lëshimit. 
Certifikata e përdoruesit të fundit lëshohet nga autoritetet përgjegjëse në rastet kur personat fizikë apo juridikë kanë si qëllim të pajisen me licencë importi dhe kur kërkohet nga shteti eksportues.”.

Neni 4

Neni 5 ndryshohet si më poshtë:

“Neni 5
Kategorizimi i armëve

1. Armët, sipas këtij ligji, kategorizohen si më poshtë: 
1.1. Armët e kategorisë “A” janë:
a) predhat ushtarake plasëse dhe sistemet për lëshim (A1); 
b) armët e zjarrit automatike (A2); 
c) armët e zjarrit të kamufluara në formë të një mjeti tjetër (A3); 
ç) municioni me shkallë të lartë depërtuese, municioni me predha shpërthyese, municioni me predha ndezëse, si dhe predhat për municion të tillë (A4); 
d) municioni për pistoleta dhe revolver me predhë shpërndarëse dhe hapëse, si dhe predhat për municion të tillë, përveç në rastet e armëve për gjueti apo ato sportive të personave që kanë të drejtë t’i përdorin ato (A5);
dh)	armë zjarri me zhurmëzbutës të montuar (A6);
e) armë zjarri me tytë të vjaskuar me kalibër mbi 12.7 milimetra (A7);
ë) mjete plasëse dhe pjesët e tyre (A8);
f) armë për përdorim të agjentëve kimikë dhe municionit të tyre (A9);
g) pajisja e veçantë për armë zjarri, e cila mundëson ndryshimin e saj në kategori tjetër (A10);
gj) armë paralizuese elektrike (A11);
h) municion blindshpues, gjurmëlënës, djegës (A12);
i) armë e drejtuar me energji ADE (A13).
1.1.1. Armë zjarri automatike të modifikuara në armë zjarri gjysmautomatike me ndezje qendrore si më poshtë:
a) armë zjarri e shkurtër, që shkrep më shumë se 21 fishekë pa rimbushje, nëse:
i. krehëri me kapacitet mbi 20 fishekë është pjesë e kësaj arme (A14);
ii. krehëri i çmontueshëm me kapacitet mbi 20 fishekë futet në këtë armë (A15);
b) armë zjarri të gjata që shkrepin më shumë se 11 fishekë pa rimbushje, nëse:
i. krehëri me kapacitet mbi 10 fishekë është pjesë e kësaj arme (A16);
ii. krehëri i çmontueshëm me kapacitet mbi 10 fishekë futet në këtë armë (A17).
1.1.2. Armë zjarri të gjata gjysmautomatike, të cilat mund të reduktohen në një gjatësi nën 60 cm pa humbur funksionalitetin, me anë të një baze me palosje ose teleskopike, apo një baze që mund të hiqet pa përdorur vegla të tjera (A18).
1.1.3. Armë zjarri në këtë kategori, e cila është e modifikuar, funksioni i mëparshëm i të cilës ka qenë lëshimi i fishekëve të manovrës, substancave irrituese, fishekëve piroteknikë dhe sinjalizimi akustik (A19).
1.2. Armë zjarri të kategorisë “B”, për të cilat kërkohet autorizim, janë:
a) armë zjarri të shkurtra me përsëritje (B1);
b) armë zjarri të shkurtra me një qitje, me ndezje qendrore (B2);
c) armë zjarri të shkurtra me një qitje, me ndezje anësore, me gjatësi të përgjithshme nën 28 cm (B3);
ç) armët e zjarrit të gjata gjysmautomatike me krehër dhe fole, që mund të mbajnë së bashku më shumë se 3 fishekë në rastin e armëve të zjarrit me ndezje anësore dhe më shumë se tre, por më pak se dymbëdhjetë fishekë, në rastin e armëve të zjarrit me ndezje qendrore (B4);
d) armë zjarri të shkurtra gjysmautomatike, që nuk janë përfshirë në shkronjën “a” të pikës 1.1.1 të kategorisë A (B5);
dh) armë zjarri të gjata gjysmautomatike të renditura në shkronjën “b” të nënpikës 1.1.1 të kategorisë “A”, me krehër dhe fole fishekësh që së bashku mund të pranojnë deri në tre fishekë, kur krehëri i tyre çmontohet, ose kur nuk është e sigurt që këto armë mund të modifikohen me mjete të zakonshme në një armë krehëri dhe foleja e fishekëve të së cilës pranon së bashku më tepër se tre fishekë (B6);
e) armë zjarri të gjata me përsëritje dhe gjysmautomatike me tytë të pavjaskuar, me gjatësi deri në 60 cm (B7);
ë) armë zjarri në këtë kategori, e cila është e modifikuar, funksioni i mëparshëm i së cilës ka qenë lëshimi i fishekëve të manovrës, substancave irrituese, fishekëve piroteknikë dhe sinjalizimi akustik (B8);
f) armë zjarri gjysmautomatike për përdorim civil, të ngjashme me armë me mekanizma automatikë, përveç atyre të renditura në pikat 1.1.1, 1.1.2 dhe 1.1.3 të kategorisë “A” (B9);
g) armë zjarri pneumatike, me energji të predhës mbi 7,5 J dhe kalibër mbi 4,5 mm (B7).
1.3 “Armë zjarri të kategorisë “C”, të cilat janë objekt autorizimi, si më poshtë:
a) armë zjarri e gjatë me përsëritje, e cila nuk përfshihet në shkronjën “e” të pikës 1.2 të kategorisë “B” (C1);
b) armë zjarri të gjata me tytë të vjaskuar (C2);
c) armë zjarri e gjatë gjysmautomatike, që nuk përfshihet në kategorinë “A” ose “B” (C3);
ç) armë zjarri të shkurtra me një qitje me ndezje anësore, me gjatësi të përgjithshme jo më pak se 28 cm (C4);
d) armë zjarri në këtë kategori, e cila është modifikuar, funksioni i mëparshëm i së cilës ka qenë lëshimi i fishekëve të manovrës, i substancave irrituese, i fishekëve piroteknikë dhe sinjalizimi akustik (C5);
dh)	armët e zjarrit të klasifikuara në kategorinë “A” ose “B” ose në këtë kategori, të cilat janë çaktivizuar në përputhje me standardet dhe teknikat e çaktivizimit të miratuara me rregullore;
e) armë zjarri e gjatë me një qitje me tytë të pavjaskuar (C7);
ë) armë pneumatike me energji të predhës deri në 7,5 J dhe kalibër deri 4,5 mm (C8).”.
1.4 Armët e kategorisë “D” janë:
a) armët e zjarrit antike (D1);
b) armët me hark apo me tojë (D2);
c) armët e ftohta (D3), të cilat ndahen në:
i) armë prodhim fabrike;
ii) armë artizanale.

Neni 5

Në nenin 7 bëhen këto ndryshime:
1. Pika 1 ndryshohet si më poshtë:
“1. Armët e kategorisë “A”, në kuptim të këtij ligji, janë vetëm pronë e shtetit, me përjashtim të armëve të zjarrit për qëllime të shërbimeve të sigurisë, koleksionit, muzeut.”.

Neni 6

Neni 8 ndryshohet si më poshtë: 

“Neni 8
Regjimi juridik për kategoritë e armëve

1. Në kategorinë “A” përfshihen armë të cilat nuk lejohen të përdoren dhe për të cilat nuk lëshohet autorizim.
1.1. Përjashtim nga pika 1, e këtij neni, bëhet vetëm për qëllime të sigurisë, të koleksionit dhe muzeve. Autoriteti kompetent pajis me autorizim për përdorim armë zjarri dhe pjesë kryesore të armëve të zjarrit të klasifikuara në kategorinë “A”, si më poshtë vijon: 
a) shërbimet e sigurisë fizike lejohet të përdorin armë zjarri të kategorive “A16”,“A17”.
b) koleksionistët lejohet të përdorin armë zjarri të kategorisë “A”, që plotësojnë kriteret e armëve për koleksion, përjashtuar municionet. Autorizimi për këtë kategori lëshohet në raste individuale, në mënyrë përjashtimore dhe të argumentuar.
c) muzetë lejohen të përdorin armë zjarri të kategorisë “A”, për qëllime historike, kulturore, shkencore, teknike, edukative ose trashëgimore, përjashtuar municionet.
1.2. Subjektet fizike e juridike, sipas shkronjave “a”, “b” dhe “c”, të pikës 1.1 të këtij neni, pajisen me autorizim, me kusht që më parë të kenë garantuar masa për ruajtje e nivel sigurie të lartë, që është në raport me rreziqet që lidhen me aksesin e paautorizuar të këtyre artikujve.
1.3. Subjektet tregtare të licencuara lejohet të blejnë armë zjarri të kategorisë “A”, pjesë kryesore dhe municione, vetëm në rastet kur blihen për Forcat e Armatosura, Policinë e Shtetit, Ministrinë e Drejtësisë ose autoritetet publike.
1.4. Armët e zjarrit, pjesët kryesore dhe municionet e klasifikuara në kategorinë “A”, të mbajtura në mënyrë të paligjshme, konfiskohen.  
2. Në kategorinë “B” përfshihen armë, për të cilat lëshohet autorizim si më poshtë:
a) lejohet të pajisen me autorizim për armë të shkurtra të kategorisë “B” personat që për shkak të detyrës shtetërore ose të rrethanave personale të veçanta janë të ekspozuar ndaj rrezikut për jetën dhe u njihet e drejta e mbrojtjes së veçantë, si dhe personat që plotësojnë kriteret për mbajtjen e armës;
b) lejohet të pajisen me autorizim për armë të shkurtra të kategorisë “B5” dhe armë të gjata të kategorisë “B” subjektet që për shkak të veprimtarisë së sigurisë fizike u lind e drejta e mbajtjes së armës sipas këtij ligji;
c) lejohet të pajisen me autorizim për armë të shkurtra të kategorisë “B” dhe armë zjarri të gjata me ndezje anësore “B4” qitësit sportivë. 
3. Në kategorinë “C” përfshihen armët me cilësi teknike të kufizuara, për të cilat lëshohet autorizim nga Policia e Shtetit për shtetasit shqiptarë dhe të huaj, për qëllime gjuetie dhe sportive, sipas dispozitave të këtij ligji. Për armët e kategorisë “C” me vjaska lëshohet autorizim nga drejtori i Përgjithshëm i Policisë së Shtetit, në raste individuale në mënyrë të argumentuar.
4. Për armët e koleksionit të kategorive “B” e “C”, që plotësojnë kriteret për t’u quajtur armë zjarri dhe që plotësojnë kriteret e armëve për koleksion, lëshohet autorizim nga organi përgjegjës i Policisë së Shtetit.
5. Municionet, pjesët kryesore të armëve të zjarrit, pajisjet mbushëse të armëve gjysmautomatike (krehërave), që mund të mbajnë më shumë se 20 fishekë ose më shumë se 10 fishekë në rastin e armëve të gjata të zjarrit, shiten njëlloj si armët e zjarrit vetëm për personat që kanë autorizim për mbajtje arme zjarri përkatëse. 
6. Brenda territorit të vendit të huajt rezidentë mund të blejnë një armë zjarri të klasifikuar në kategoritë “B” e “C” vetëm me autorizim. Një autorizim i tillë i jepet një shtetasi të huaj rezident me miratimin paraprak të vendit të tij. Shtetasi i huaj verifikohet periodikisht për përmbushjen e kushteve për mbajtjen e armës, për afatet maksimale të përcaktuara në këtë ligj.
7. Armët për alarm dhe sinjalizim shiten me autorizimin përkatës të lëshuar nga struktura përgjegjëse e Policisë së Shtetit.

Neni 7

Pas nenit 8 shtohen nenet 8/1 dhe 8/2 me këtë përmbajtje:

“Neni 8/1
Arsyet për blerjen e armës

1. Arsyet për blerjen e armës, pjesëve të armës dhe municionit nga personi fizik janë vetëm për mbrojtje fizike, gjah, sportin e qitjes ose për qëllime koleksioni, të cilat vendosen në kërkesën e aplikuesit për blerje arme.
2. Rastet e veçanta të mbrojtjes së sigurisë fizike, për të cilat lejohet blerja e armës sipas pikës 1 të këtij neni, përcaktohen me vendim të Këshillit të Ministrave. 
3. Arsyet për blerjen e armës, të pjesëve të armës dhe të municionit nga personi juridik janë për import, trajnime në poligone të licencuara, qitjen sportive, shërbime sigurie, koleksionim, muze, xhirime filmi.

Neni 8/2
Rastet për mbrojtje fizike

1. Personi mund të blejë dhe mbajë armë për mbrojtjen fizike kundrejt pajisjes me autorizim për blerje/mbajtje arme në vendbanim dhe mbajtje arme në lëvizje nga organi përgjegjës i Policisë së Shtetit.
2. Mbrojtja fizike, për shkak të rrezikut të aktivitetit shtetëror ose rrethanave personale të veçanta, i jep të drejtën personit të kërkojë të pajiset me autorizim të posaçëm për mbajtje arme në lëvizje.
3. Vlerësimi i rrezikut për jetën shqyrtohet nga komisioni qendror për vlerësimin e rrezikut të personave në Policinë e Shtetit, sipas përcaktimeve të miratuara me vendim të Këshillit të Ministrave.”.
Neni 8

Pas pikës 7 të nenit 9 shtohen pikat 8, 9 dhe 10 me këtë përmbajtje:
“8. Armët e zjarrit dhe pjesët kryesore të tyre, të importuara nga Bashkimi Evropian, duhet të kenë mbi to të shënuar një markim të dukshëm, të përhershëm dhe unik.
9. Markimi unik përfshin emrin e prodhuesit ose markën, shtetin ose vendin e prodhimit, numrin e serisë dhe vitin e prodhimit, si dhe modelin nëse nuk është pjesë e numrit të serisë.
10. Municionet e prodhuara e të importuara detyrimisht duhet të përmbajnë markimin e plotë në çdo pako, në mënyrë të tillë që të tregojnë emrin e prodhuesit, numrin e identifikimit të partisë (lotit), kalibrin dhe llojin e municioneve.”.

Neni 9

Neni 10 ndryshohet si më poshtë: 

“Neni 10
Regjistrimi i armës së zjarrit

 1. 	Për regjistrimin e armëve të zjarrit, pjesëve kryesore të tyre dhe municionet, personi fizik ose juridik, i autorizuar apo i licencuar, paraqitet në organin përgjegjës të Policisë së Shtetit ku ka vendbanimin ose ushtron aktivitetin, me dokumentet përkatëse të blerjes/shitjes, brenda 5 (pesë) ditëve nga dita e marrjes në pronësi të tyre.
2. Regjistrimi i armëve, i pjesëve kryesore e municioneve të tyre bëhet në format elektronik në sistem të informatizuar, i cili menaxhohet nga Policia e Shtetit. Sistemi i informatizuar i menaxhimit të armëve u lejon akses strukturave të Policisë së Shtetit, prokurorisë dhe gjykatës.
3. Sistemi i ruajtjes së të dhënave regjistron të gjitha informacionet për armët e zjarrit të nevojshme për t’i gjurmuar dhe identifikuar ato, duke përfshirë:
a) llojin, markën, modelin, kalibrin, numrin e serisë së çdo arme zjarri dhe markimin e vendosur në pjesën kryesore për çdo armë zjarri;
b) numrin e serisë ose markimin unik të vendosur në pjesët kryesore të çdo arme zjarri, në rastin kur ndryshon nga markimi në skeletin ose djepin e armës së zjarrit;
c) emrat dhe adresat e furnitorëve dhe të personave që blejnë ose mbajnë një armë zjarri, së bashku me datën ose datat përkatëse;
ç) çdo modifikim që i bëhet armës së zjarrit dhe që çon në ndryshimin e kategorisë apo nënkategorisë së saj, duke përfshirë çaktivizimin ose shkatërrimin e certifikuar të saj, si dhe datën ose datat përkatëse.
4. Sistemi i informatizuar i menaxhimit të armëve ndërtohet në mënyrë të tillë që të garantojë masat për sigurinë e të dhënave personale, parimin e mjaftueshmërisë dhe të proporcionalitetit për përpunimin e të dhënave, si dhe evidentimin e gjurmimit të të dhënave.
5. Të dhënat për armët e zjarrit dhe pjesët kryesore, të përmendura në pikën 3 të këtij neni, si dhe të dhënat personale përkatëse mund të aksesohen nga autoritetet kompetente:
a) për lëshimin ose revokimin e autorizimeve e licencave për një periudhë prej 10 vjetësh pas shkatërrimit të armës së zjarrit ose pjesëve kryesore në fjalë; 
b) për parandalimin, hetimin, zbulimin ose ndjekjen penale të veprave penale ose ekzekutimin e dënimeve penale për një periudhë prej 30 vjetësh pas shkatërrimit të armës së zjarrit ose pjesëve kryesore në fjalë.
6. Të dhënat personale fshihen nga sistemi i ruajtjes së të dhënave pas përfundimit të periudhave të specifikuara në shkronjat “a” dhe “b” të pikës 5 të këtij neni. Kjo do të bëhet pa cenuar rastet kur të dhëna personale specifike janë transferuar te një autoritet kompetent për parandalimin, hetimin, zbulimin ose ndjekjen penale të veprave penale ose ekzekutimin e dënimeve penale dhe përdoren në atë kontekst specifik, ose tek autoritete të tjera kompetente për një qëllim të përshtatshëm të parashikuar nga legjislacioni i brendshëm. Në këto raste përpunimi i këtyre të dhënave nga autoritetet kompetente do të kryhet në përputhje me legjislacionin për mbrojtjen e të dhënave personale.
7. Gjatë gjithë periudhës së veprimtarisë së tyre, tregtarët dhe ndërmjetësit e armëve të zjarrit e të gjahut janë të detyruar të mbajnë regjistër, ku të regjistrohet çdo armë zjarri dhe pjesë kryesore, që është objekt i këtij ligji dhe që merret ose asgjësohet prej tyre, së bashku me detajet që mundësojnë identifikimin dhe gjurmimin e armës së zjarrit, ose pjesëve kryesore, në veçanti të llojit, markës, modelit, kalibrit dhe numrit të serisë, emrat dhe adresat e furnizuesve dhe të blerësve. Pas përfundimit të aktiviteteve të tyre, tregtarët dhe ndërmjetësit dorëzojnë regjistrin tek organi përgjegjës i Policisë së Shtetit, që është përgjegjës për sistemet e ruajtjes së të dhënave.
8. Operatorët ekonomikë dhe ndërmjetësit duhet t’i raportojnë organit përgjegjës të Policisë së Shtetit transaksionet që përfshijnë armët e zjarrit ose pjesët kryesore dhe municionet, pa vonesa të pajustifikuara, në çdo rast dhe sa herë kërkohet. Komunikimi i operatorëve ekonomikë dhe ndërmjetësve bëhet në formë shkresore ose elektronike.
9. Rregullat për krijimin, aksesin, funksionimin dhe administrimin e regjistrit elektronik të armëve, pjesëve kryesore dhe municioneve përcaktohen me vendim të Këshillit të Ministrave.”.

Neni 10

Në nenin 12 bëhen këto shtesa dhe ndryshime:
1. Në shkronjën “a” pas fjalës “eksportin” shtohen fjalët “ndërmjetësimin, tranzitin”.
2. Në shkronjën “e” pas fjalës “çaktivizimin” shtohet fjala “demilitarizimin”.

Neni 11

Neni 13 ndryshohet si më poshtë:

“Neni 13
Licencimi

Licencimi i veprimtarive të lejuara me armë përfshin:
a) regjistrimin e operatorëve ekonomikë dhe të ndërmjetësve, që veprojnë brenda territorit të Republikës së Shqipërisë;
b) licencimin për të drejtën e fillimit të ushtrimit të aktiviteteve të operatorëve ekonomikë dhe të ndërmjetësve brenda territorit të Republikës së Shqipërisë;
c) autorizimin për kryerjen e një ose disa aktiviteteve të operatorëve ekonomikë dhe të ndërmjetësve brenda territorit të Republikës së Shqipërisë;
ç) kontroll të besueshmërisë dhe të aftësive përkatëse të operatorit ekonomik ose ndërmjetësit në fjalë. Në rastin e një personi juridik, kontrolli do të kryhet si për subjektin juridik, ashtu dhe për personat fizikë që menaxhojnë sipërmarrjen.”.

Neni 12

Neni 14 ndryshohet si më poshtë: 

“Neni 14
Llojet e licencave

1. Në kuptim të këtij ligji, llojet e licencave janë:
a) licencë për import/eksport, ndërmjetësim, tranzit, prodhim dhe demilitarizim për armët e kategorive “A” dhe “B”, pjesëve kryesore dhe municioneve të tyre;
b) licencë për transportin e armëve, pjesëve kryesore dhe municioneve të tyre;
c) licencë për poligon civil qitjeje të hapur, të mbyllur, me pjatel;
ç) licencë për aftësimin teorik dhe praktik të personave për armën;
d) licencë për çaktivizimin e armëve të zjarrit për përdorim civil;
dh)	licencë për import dhe tregtim të armëve të kategorisë “C” (gjahut) dhe “D” (sportive), pjesëve kryesore dhe municioneve të tyre.
2. Licenca e prodhimit dhe e demilitarizimit, e përcaktuar në shkronjën “a” të pikës 1 të këtij neni, lëshohet nga Ministria e Mbrojtjes sipas procedurave dhe kritereve të posaçme të përcaktuara me vendim të Këshillit të Ministrave.
3. Licencat e tjera, të përcaktuara në shkronjën “a” të pikës 1 të këtij neni, lëshohen nga Ministria e Mbrojtjes/struktura përgjegjëse sipas procedurave dhe kritereve të posaçme të përcaktuara nga legjislacioni i posaçëm në fuqi për kontrollin shtetëror të transferimeve ndërkombëtare të mallrave ushtarake.
4. Licencat e përcaktuara në shkronjat “b”, “c”, “ç”, “d” dhe “dh” të pikës 1 të këtij neni lëshohen nga komisioni qendror në Policinë e Shtetit sipas procedurave dhe kritereve të posaçme të përcaktuara me vendim të Këshillit të Ministrave.”. 

Neni 13

Neni 15 shfuqizohet.

Neni 14

Në nenin 16 bëhen këto ndryshime dhe shtesa:
1. Titulli i nenit ndryshohet dhe bëhet “Licenca për transportin e armëve, pjesëve kryesore dhe municioneve të tyre”.
2. Pika 1 ndryshohet si më poshtë:
“1. Licenca për transportin e armëve, pjesëve kryesore dhe municioneve të tyre, që përfshihen në fushën e veprimit të këtij ligji, lëshohet nga organi përgjegjës i Policisë së Shtetit.”.
3. Në pikat 2 dhe 3 pas fjalës “pjesëve” shtohet fjala “kryesore”.

Neni 15

Në nenin 17 bëhen këto ndryshime:
1. Titulli i nenit ndryshohet dhe bëhet “Licenca për poligon civil qitjeje të hapur, të mbyllur, me pjatel”.
2. Në pikën 1 fjalët “të hapur ose të mbyllur” zëvendësohen me fjalët “të hapur, të mbyllur, me pjatel”.
3. Pika 3 ndryshohet si më poshtë:
“3. Në poligonin civil të qitjes, të hapur ose të mbyllur, lejohet mbajtja dhe përdorimi i armëve të kategorive “B” dhe “C”, ndërsa në poligonin civil të qitjes me pjatel lejohet vetëm mbajtja dhe përdorimi i armëve të gjahut.”.
4. Pika 4 ndryshohet si më poshtë: 
“4. Kushtet e sigurisë për ndërtimin dhe mënyrën e funksionimit të një poligoni civil qitjeje, si dhe kushtet dhe rregullat që duhet të plotësojë licenca për poligonin civil të qitjes të hapur, të mbyllur, me pjatel, përcaktohen me vendim të Këshillit të Ministrave.”.

Neni 16

Pas nenit 18 shtohen nenet 18/1 dhe 18/2 me këtë përmbajtje: 

“Neni 18/1
Licenca për çaktivizimin e armëve të zjarrit për përdorim civil

1. Për veprimtarinë e çaktivizimit të armëve të zjarrit, që përfshihen në fushën e veprimit të këtij ligji, lëshohet licencë nga komisioni përgjegjës në Policinë e Shtetit.
2. Licenca për këtë veprimtari i jepet çdo personi fizik ose juridik, që plotëson kushtet dhe kriteret sipas këtij ligji dhe akteve nënligjore. Procesit të çaktivizimit i nënshtrohen armët në pronësi të personit fizik ose juridik, me kërkesën e tyre, për t’i mbajtur në pronësi si relike.
3. Standardet dhe teknikat e çaktivizimit për të garantuar që të gjitha pjesët kryesore të këtyre armëve të zjarrit të bëhen përfundimisht jofunksionale dhe të pamundura për t’u hequr, zëvendësuar ose modifikuar, në një mënyrë të tillë që do të mundësonte riaktivizimin e mundshëm të armëve të zjarrit, përcaktohen me vendim të Këshillit të Ministrave.
4. Për kontrollin e çaktivizimit të armëve të zjarrit, në Drejtorinë e Përgjithshme të Policisë së Shtetit ngrihet dhe funksionon Komisioni i Kontrollit të Armëve të Vogla dhe të Lehta, për të garantuar që modifikimet e kryera në armët e zjarrit i bëjnë të gjitha pjesët kryesore të tyre përfundimisht jofunksionale dhe të pamundura për t’u hequr, zëvendësuar ose modifikuar. Ky komision lëshon vërtetim për armën e zjarrit të çaktivizuar dhe të markuar.

Neni 18/2
Licenca për import dhe tregtimin e armëve të gjahut, sportive, pjesëve kryesore dhe municioneve të tyre

1. Për veprimtarinë e importit dhe tregtimin e armëve të gjahut, sportive, pjesëve kryesore dhe municioneve të tyre, që përfshihen në fushën e veprimit të këtij ligji, lëshohet licencë nga komisioni përgjegjës në Policinë e Shtetit.
2. Licenca për këtë veprimtari i jepet çdo personi fizik ose juridik, që plotëson kushtet dhe kriteret sipas këtij ligji dhe akteve nënligjore.
3. Kushtet dhe rregullat që duhet të plotësojë subjekti për këtë veprimtari përcaktohen me vendim të Këshillit të Ministrave.”.

Neni 17

Në nenin 19 bëhen këto ndryshime dhe shtesa:
1. Në pikën 1 fjalët “e parashikuara në nenet 15, 16, 17 dhe 18 të këtij ligji” zëvendësohen me fjalët “e transportit, poligonit dhe aftësimit teorik e praktik”.
2. Në shkronjën “a” të pikës 1 pas fjalës “subjekt” shtohet fjala “juridik”.
3. Pas pikës 4 shtohen pikat 5 dhe 6 me këtë përmbajtje:
“5. Kriteret për licencat e parashikuara për çaktivizimin e armëve të zjarrit për përdorim civil, importin dhe tregtimin e armëve të gjahut, sportive, pjesëve kryesore dhe municioneve të tyre, sipas këtij  ligji janë si më poshtë:
a) subjekti të jetë i regjistruar si subjekt fizik ose juridik dhe ta ketë selinë në territorin e Republikës së Shqipërisë;
b) drejtuesi ose i punësuari në veprimtarinë e tregtimit të armëve të gjahut dhe pjesëve kryesore e municioneve duhet të jetë i pajisur me dëshmi për aftësimin teorik dhe praktik për armën nga subjekti që kryen kursin e trajnimit, sipas këtij ligji;
c) drejtuesit për çaktivizimin e armëve të zjarrit për përdorim civil duhet të jenë specialistë të armatimit, të diplomuar në shkolla ushtarake ose të trajnuar e pajisur me certifikatë nga Policia e Shtetit si specialistë për çaktivizimin e armëve të zjarrit për përdorim civil.
6. Procedura e certifikimit dhe formati i certifikatës miratohen me urdhër të drejtorit të Përgjithshëm të Policisë së Shtetit.”.

Neni 18

Pas nenit 19 shtohen nenet 19/1, 19/2, 19/3 dhe 19/4 me këtë përmbajtje:

“Neni  19/1
Procedurat dhe kontrolli i importit të armëve të gjahut dhe sportive

1. Importimi i armëve të gjahut dhe sportive, pjesëve kryesore dhe municioneve të tyre, sipas dispozitave të këtij ligji, kryhet me autorizim përkatës, të lëshuar në përputhje me formularin e miratuar nga drejtori i Përgjithshëm i Policisë së Shtetit. Ky autorizim lëshohet nga komisioni përgjegjës në Policinë e Shtetit.
2. Nëse armët e gjahut dhe sportive, pjesët kryesore dhe municionet e tyre gjenden në një ose më shumë shtete të ndryshme nga ai ku është bërë aplikimi për autorizim importi, ky fakt duhet të paraqitet në aplikimin në fjalë. Policia e Shtetit, ku është bërë aplikimi për autorizim importi, konsultohet menjëherë me autoritetet kompetente të shtetit ose të shteteve të tjera.
3. Para lëshimit të autorizimit për importin e armëve të gjahut dhe sportive, pjesëve kryesore dhe municioneve të tyre, Policia e Shtetit verifikon që:
a)	vendi eksportues të ketë autorizuar importin përkatës;
b)	vendet e treta të tranzitit, nëse ka, të kenë njoftuar me shkrim, të paktën para dërgesës, se nuk kanë asnjë kundërshtim në lidhje me tranzitin. Kjo dispozitë nuk zbatohet për dërgesat në rrugë ajrore ose detare dhe përmes porteve ose aeroporteve të vendeve të treta, me kusht që të mos ketë ndryshim të mjeteve të transportit dhe në rastin e eksporteve të përkohshme për qëllime të ligjshme të verifikueshme, të cilat përfshijnë gjuetinë, qitjen sportive, vlerësimin, ekspozimet pa shitje dhe riparimet.

Neni  19/2
Autorizimi i importit dhe eksportit të armëve të gjahut dhe sportive

Për qëllime gjurmimi, autorizimi për eksport dhe licenca e importit ose autorizimi i importit, si dhe dokumentacioni shoqërues duhet të përmbajnë së bashku informacionet që përfshijnë:
a) datën e lëshimit dhe skadimit të certifikatës;
b) vendin e lëshimit;
c) vendin e eksportit;
ç) vendin e importit;
d) sipas rastit, vendin ose vendet e treta të tranzitit;
dh) marrësin;
e) përdoruesin fundor, nëse dihet në kohën e dërgesës;
ë) të dhënat që mundësojnë identifikimin e armëve të zjarrit, pjesëve dhe të komponentëve kryesorë të tyre dhe municioneve, si dhe sasinë e tyre, duke përfshirë të paktën para dërgimit markimin e vendosur në armët e zjarrit.

Neni 19/3
Transferimi i përkohshëm i armëve dhe i municioneve të tyre

Procedurat e thjeshtuara për eksportin e përkohshëm ose rieksportin e armëve të zjarrit, pjesëve dhe komponentëve kryesorë të tyre, si dhe municioneve, zbatohen si më poshtë:
a) Policia e Shtetit pajis me autorizim të përkohshëm për import dhe eksport gjuetarët ose qitësit sportivë, si pjesë e objekteve të tyre personale shoqëruese, gjatë një udhëtimi në një shtet të tretë ose hyrjes në Republikën e Shqipërisë;
b) autorizimi jepet me kusht që subjektet e përmendura në shkronjën “a” t’u vërtetojnë autoriteteve kompetente arsyet e udhëtimit, bashkëlidhur ftesën ose një provë tjetër të aktiviteteve të gjuetisë apo aktiviteteve sportive në vendin e tretë të destinacionit, për:
i. një ose më shumë armë zjarri;
ii. pjesët kryesore të tyre, të cilat janë të markuara;
iii. municionet që lidhen me aktivitetin, me një kufizim prej maksimumi 800 fishekë për gjuetarët dhe maksimumi 1200 fishekë për qitësit sportivë.

Neni 19/4
Tranzitimi i armëve të zjarrit, i pjesëve përbërëse dhe i municioneve të tyre

Tranzitimi i armëve të zjarrit, i pjesëve përbërëse dhe i municioneve të tyre, në rrugë tokësore ose ujore, nga dogana/pika e hyrjes deri në doganë/pikën e daljes realizohet bazuar në licencën e lëshuar nga Autoriteti i Kontrollit Shtetëror të Eksporteve.”. 

Neni 19

Neni 23 ndryshohet si më poshtë:

“Neni 23
Inspektimi

1. Ushtrimi nga personat fizikë dhe juridikë i veprimtarisë së licencuar/autorizuar i nënshtrohet inspektimit të rregullt nga organi përgjegjës i Policisë së Shtetit, gjatë të cilit zbatohen dispozitat e ligjit për inspektimin në Republikën e Shqipërisë dhe dispozitat e tjera të zbatueshme në fuqi.
2. Policia e Shtetit inspekton subjektet fizike e juridike dhe mbikëqyr përmbushjen e detyrimeve ligjore, përfshirë masat e sigurisë, shitjen dhe blerjen e armëve, pjesëve kryesore e municioneve, trajnimin dhe pajisjen e personave fizikë me dëshminë e aftësimit teorik e praktik të armëve, mbajtjen e regjistrave, shitjen e municioneve, rregullat e regjistrimit të shtetasve në poligone.
3. Personat fizikë dhe juridikë të autorizuar/licencuar janë të detyruar të mundësojnë kryerjen e mbikëqyrjes, të kontrollit të armëve dhe municionit, të vendosin në dispozicion dokumentacionin përkatës dhe të ofrojnë të dhënat dhe njoftimet e nevojshme. Kjo përfshin të drejtën e organit kompetent të lejohet të hyjë në ambientet ku kryhet aktiviteti me armë, pjesë të armëve dhe municionit.”.

Neni 20

Në nenin 24 bëhen këto ndryshime:
1. Në pikën 1 shkronja “ç” shfuqizohet.

Neni 21

Fjalia e parë e nenit 25 ndryshohet si më poshtë:
“Kanë të drejtë të pajisen me autorizim për blerje arme zjarri e municione përkatëse, në përputhje me përcaktimet e këtij ligji, këta persona juridikë:”.

Neni 22

Në nenin 26 bëhen këto ndryshime dhe shtesa:
1. Në pikën 1 bëhen këto ndryshime:
a) në fjalinë e parë, pas fjalës “përcaktimeve” shtohen fjalët “të regjimit juridik për kategoritë e armëve”;
b) pas shkronjës “ç” shtohet shkronja “d” me këtë përmbajtje:
“d) qitësit sportivë dhe gjuetarët.”.
Pika 2 shfuqizohet.

Neni 23

Pas pikës 4 të nenit 27 shtohet pika 5 me këtë përmbajtje:
“5. Mbajtja e armëve për alarm, sinjalizim, pneumatike dhe paralizuesit elektrikë lejohet sipas qëllimit të caktuar në autorizim.”.

Neni 24

Në nenin 32 bëhen shtesat e mëposhtme:
1. Në pikën 1, në fund të fjalisë shtohet një fjali me këtë përmbajtje:
“Për qëllime të përdorimit skenik dhe kinematografik, armët e zjarrit të kategorive “A”, “B”, “C” dhe “D”, kundrejt tarifës dhe me autorizim të organit përgjegjës të Policisë së Shtetit, mund të merren për këtë veprimtari edhe nga subjektet e licencuara për tregtimin e armëve në Republikën e Shqipërisë.”.
2. Në pikën 2 pas emërtimit “Policisë së Shtetit” shtohen fjalët “ose të punonjësve të Shërbimit Privat të Sigurisë Fizike të kontraktuar nga përdoruesi”.

Neni 25

Neni 33 shfuqizohet.

Neni 26

Në nenin 34 bëhen ndryshimet dhe shtesat e mëposhtme:
1. Në pikën 1 bëhen këto ndryshime dhe shtesa:
a) shkronja “b” ndryshohet si më poshtë: 
“b) të ketë mbushur moshën 25 vjeç dhe të mos jetë mbi 70 vjeç në kohën e aplikimit për t’u pajisur me autorizim për mbajtje arme”.
b) pas shkronjës “b” shtohet shkronja “b/1” me këtë përmbajtje:
“b/1) ndaj tij të mos jetë caktuar masë sigurie ose të mos jetë dënuar me vendim jopërfundimtar për kryerjen e krimeve të ndryshme;”
c) Shkronja “ç” ndryshohet si më poshtë:
“ç) të mos ketë qenë i evidentuar për raste të kundërshtimit me dhunë ndaj punonjësve të Policisë së Shtetit, nëpunësit publik, për veprat penale të dhunës në familje, për çështje me objekt të hakmarrjes ose gjakmarrjes, si dhe për sjellje që cenojnë rendin dhe sigurinë në komunitet.”;
ç) pas shkronjës “ë” shtohet shkronja “f” me këtë përmbajtje:
“f) të mos jetë revokuar licenca/autorizimi me një afat jo më të vogël se 3 vjet”.
2. Pika 4 shfuqizohet.

Neni 27

Në nenin 35 bëhen këto shtesa dhe ndryshime: 
1. Në pikën 1 në fund të fjalisë shtohet një fjali me këtë përmbajtje: 
“Përjashtim bëjnë punonjësit aktivë të strukturave shtetërore të armatosura.”.
[bookmark: _GoBack]3. Në pikën 2 afati “3-mujor”  zëvendësohet me afatin “6-mujor”.

Neni 28

Neni 38 ndryshohet si më poshtë:

“Neni 38
Lëshimi i autorizimeve

1. Kërkesa për lëshimin e autorizimit për blerje dhe mbajtje arme, që përfshihen në kategoritë “B” ,“C” dhe “D”, sipas këtij ligji, miratohet me akt administrativ të organeve përgjegjëse të Policisë së Shtetit.
2. Autorizimi për mbajtje arme zjarri lëshohet nga struktura vendore e policisë me afat 5-vjeçar, sipas formatit të miratuar, kundrejt pagesës së tarifës.
3. Personat që mbajnë autorizime për armë zjarri të kategorisë “B”, të parashikuara në këtë ligj, nuk kanë nevojë të aplikojnë për autorizim blerje për armët e kategorisë “C” dhe “D”, por pajisen me autorizim blerje nga komisioni përgjegjës pas kërkesës së personit në strukturën përgjegjëse të Policisë së Shtetit.
4. Autorizimet e parashikuara në këtë ligj rishikohen periodikisht, por jo para mbarimit të afatit 5-vjeçar, përveç autorizimit të posaçëm për mbajtje arme zjarri, i cili lëshohet nga drejtori i Përgjithshëm i Policisë së Shtetit, me afat vlefshmërie bazuar në vlerësimin e ekzistencës së kërcënimit dhe rrezikut për jetën.
5. Personat fizikë për nevoja të sigurisë fizike kanë të drejtë të pajisen vetëm me një armë zjarri të shkurtër gjysmautomatike dhe me 50 fishekë për armë.
6. Personat fizikë për nevoja të gjuetisë kanë të drejtë të pajisen me një armë gjahu:
a) me vjaska;
b) gjysmautomatike;
c) me përsëritje;
ç) çifte;
d) teke.	
7. Personat fizikë, që kërkojnë të pajisen me armë mbi numrin e lejuar në pikën 6 të këtij neni, detyrohen të paguajnë pesëfishin e vlerës së tarifës të përcaktuar me udhëzim të përbashkët të ministrit dhe të ministrit të Financave dhe Ekonomisë.
8. Personat fizikë, që ushtrojnë qitjen sportive, kanë të drejtë të pajisen me jo më shumë se dy armë për çdo model, sipas përcaktimit të nenit 8 të këtij ligji.
9. Personat fizikë të autorizuar si koleksionistë kanë të drejtë të pajisen me jo më shumë se dy armë për çdo model, sipas përcaktimit të nenit 8 të këtij ligji.
10. Subjektet e shërbimit privat të sigurisë fizike kanë të drejtë të blejnë me të njëjtin autorizim armë dhe 50 fishekë për armët e shkurtra dhe 100 fishekë për armë të gjata.
11. Armët e kategorive “B” dhe “C” dhe “D”, sipas këtij ligji, të cilat u dhurohen shtetasve që plotësojnë kriteret e këtij ligji, regjistrohen dhe administrohen sipas akteve ligjore dhe nënligjore në fuqi.”.

Neni 29

Neni 39 ndryshohet si më poshtë:

“Neni 39
Tjetërsimi në kushtet e përdorimit vetjak të armës

1. Subjekteve të licencuara për tregtim u lejohet t’u shesin armët e zjarrit, pjesët e armës dhe municione vetëm personave fizikë dhe juridikë, të pajisur me autorizim të vlefshëm nga organi përgjegjës i Policisë së Shtetit.
2. Çdo transferim i mëtejshëm i armëve të zjarrit të kategorisë “C” u lejohet vetëm personave të pajisur me autorizim blerje nga komisioni përgjegjës në Policinë e Shtetit për këtë kategori armë zjarri, në përputhje me legjislacionin në fuqi.
3. Shitja e armëve të zjarrit midis personave fizikë dhe juridikë, të pajisur me autorizim për mbajtje arme/licence, dhe subjekteve me autorizim për blerje arme bëhet me kontratë të vërtetuar tek noteri, e cila përmban llojin, markën, numrin e serisë dhe kalibrin e armës, të dhënat e personit shitës dhe blerës, që përfshihen në autorizimin për mbajtjen e armës/licencës dhe autorizimin e blerjes. Regjistrimi dhe çregjistrimi i armës se zjarrit bëhet brenda 5 (pesë) ditëve në organin përgjegjës të Policisë së Shtetit, në juridiksion territorial, duke kryer edhe procedurat e dërgimit të formularit të balistikës nga organi përkatës i policisë vendore në Policinë Shkencore.
4. Këmbimi i armëve të zjarrit midis personave fizikë/juridikë, të pajisur me autorizim për mbajtje arme/licencë, kryhet në organin e policisë vendore ku është regjistruar njëra armë, duke deklaruar me shkrim nga dy pronarët, pa akt noterial. Pas dorëzimit të deklarimeve ata kryejnë regjistrimin, secili në organin përkatës të policisë vendore.
5. Blerja dhe shitja e armëve të gjahut të kategorisë “C” lejohet vetëm me autorizim brenda ose jashtë vendit. Shitja e armëve të gjahut një shtetasi të huaj bëhet me kusht që blerësi të jetë i pajisur me autorizim dhe dokumente identifikuese, të përkthyera e të noterizuara. Kur kryhet një transferim i tillë, organi përgjegjës i policisë përkatëse lëshon një leje transferimi, e cila e shoqëron armën e gjahut deri në mbërritjen në destinacion. Arma e zjarrit duhet të shoqërohet me një dokument, i cili përfshin të gjitha të dhënat e përmendura në pikën 3 të këtij neni. Për transferimin e armës njoftohet vendi pritës, sipas adresës së autorizimit për blerje.
6. Ndalohet shitblerja e armëve, pjesëve të armës dhe municionit nga personat fizikë dhe juridikë përmes rrjeteve elektronike.”.

Neni 30

Pas shkronjës “e” të pikës 1 të nenit 40 shtohet shkronja “ë” me këtë përmbajtje:
“ë) punonjësit e misioneve policore të huaja për zhvillimin e operacioneve të përbashkëta me Policinë e Shtetit në territorin e Republikës së Shqipërisë.”.

Neni 31

Në nenin 41 bëhen këto ndryshime dhe shtesa:
1. Pika 5 ndryshohet si më poshtë: 
“5. Për të minimizuar rrezikun që armët e zjarrit dhe municionet të përdoren nga persona të paautorizuar, personat që janë autorizuar të mbajnë armë ose municione, kanë detyrimin për mbikëqyrjen e duhur të armëve të zjarrit dhe municioneve, si dhe rregullave për ruajtjen e duhur në mënyrë të sigurt.”.
2. Pas pikës 5 shtohen pikat 6, 7, 8 dhe 9 me këtë përmbajtje:
“6. Armët e zjarrit dhe municionet e tyre nuk ruhen së bashku, por mbahen veçmas. Arma e shkurtër ruhet me kyç bllokimi, duke mos qenë lehtësisht e aksesueshme.
7. Personi që disponon në mënyrë të ligjshme armën e zjarrit ose municionin në fjalë, detyrohet të kryejë mbikëqyrjen e saj dhe të kontrollojë veprimet gjatë mbajtjes, transportit ose përdorimit.
8. Niveli i shqyrtimit të imtësishëm i këtyre masave të ruajtjes duhet të pasqyrojë numrin dhe kategorinë e armëve të zjarrit dhe municioneve në fjalë.
9. Kriteret e sigurisë së armëve përcaktohen me vendim të Këshillit të Ministrave.”.

Neni 32

Në nenin 43 bëhen këto ndryshime dhe shtesa:
1. Pika 2 ndryshohet si më poshtë: 
“2. Armët e zjarrit, pjesët kryesore dhe municionet, sipas pikës 1 të këtij neni, ato të grumbulluara me ligj nga Policia e Shtetit, të gjetura në terren, si dhe armët stok nga ristrukturimi i armatimit të Policisë së Shtetit, Ministrisë së Drejtësisë, Shërbimit Informativ të Shtetit i kalojnë Ministrisë së Mbrojtjes, me urdhër të përbashkët të titullarëve të autoriteteve përgjegjëse dhe ministrit të Mbrojtjes.”.
2. Pas pikës 2 shtohen pikat 2/1 dhe 2/2 me këtë përmbajtje:
“2/1. Ministrisë së Mbrojtjes, për armët, pjesët kryesore dhe municionet e tyre, të përcaktuara në pikën 2 të këtij neni, i lejohet të kryejë procedura të demilitarizimit, asgjësimit të tyre dhe shitjes për skrap. Procedurave të demilitarizimit, asgjësimit dhe shitjes për skrap u nënshtrohen edhe armët e gjetura nëpër hotspote nga strukturat e Forcave të Armatosura të Republikës së Shqipërisë.
2/2. Pavarësisht përcaktimeve të pikës 3 të këtij neni, ministri i Mbrojtjes me urdhër mund të vendosë ruajtjen e armëve të caktuara, të cilat kanë vlera muzeale.”.  

Neni 33

Pika 6 e nenit 45 ndryshohet si më poshtë:
“6. Armët e koleksionit që përbëjnë objekte të trashëgimisë kulturore, si dhe armët e shpallura pasuri kulturore u nënshtrohen parashikimeve të legjislacionit në fuqi për trashëgiminë kulturore, sa u përket ruajtjes, mbrojtjes, vlerësimit dhe administrimit të tyre.”.

Neni 34

Pas shkronjës “c” të nenit 51 shtohet shkronja “ç” me këtë përmbajtje: 
“ç) me kërkesë të titullarit për të hequr dorë nga licenca.”.

Neni 35

Pas shkronjës “c” të nenit 53 shtohet shkronja “ç” me këtë përmbajtje:

“ç) kur nxjerr armën nga vendbanimi pa autorizim.”.

Neni 36

Pas nenit 56 shtohet neni 56/1 me këtë përmbajtje: 

“Neni 56/1
Autoritetet kompetente për dhënien e masave

1. Masat administrative, sipas neneve 52, 53, 56, pikat 2 dhe 3, jepen nga drejtori vendor i Policisë së Shtetit.
2. Masat administrative, sipas neneve 50, 51, 56, pikat 4 dhe 5, jepen nga drejtori i Përgjithshëm i Policisë së Shtetit.”.

Neni 37
Dispozitë kalimtare

1. Karakteristikat grupore, llojet dhe parametrat teknikë të armëve të ftohta, për të cilat organi kompetent lëshon autorizim për mbajtjen nga shtetasit, miratohen me vendim të Këshillit të Ministrave.
2. Licencat e lëshuara para hyrjes në fuqi të këtij ligji janë të vlefshme deri në përfundimin e afatit të përcaktuar.
3. Autorizimi për mbajtje arme, i lëshuar para hyrjes në fuqi të këtij ligji, për shtetasin mbi 70 vjeç, është i vlefshëm. Shtetasi që ka mbushur moshën 70 vjeç rinovon autorizimin për mbajtjen e armës çdo tre vjet.

Neni 38
Nxjerrja e akteve nënligjore

1. Ngarkohet Këshilli i Ministrave që brenda 6 muajve nga hyrja në fuqi e këtij ligji të nxjerrë aktet nënligjore në zbatim të neneve 8/1, pika 2; 8/2, pika 3; 10, pika 9; 14, pikat 2 dhe 4; 17, pika 4; 18/1, pika 3; 18/2, pika 3, dhe 41, pika 9, të ligjit dhe nenit 37, pika 1, të këtij ligji.
2. Ngarkohen ministri përgjegjës për rendin dhe sigurinë publike dhe ministri i Financave dhe Ekonomisë që brenda 6 muajve nga hyrja në fuqi e këtij ligji të nxjerrin udhëzimin në zbatim të pikës 7 të nenit 38 të ligjit.
3. Ngarkohet ministri i Mbrojtjes që brenda 6 muajve nga hyrja në fuqi e këtij ligji të nxjerrë urdhër në zbatim të pikës 2 të nenit 43.
4. Ngarkohet drejtori i Përgjithshëm i Policisë së Shtetit që brenda 6 muajve nga hyrja në fuqi e këtij ligji të nxjerrë urdhër në zbatim të pikës 6 të nenit 19 të ligjit.

Neni 39
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 17.12.2020.

Shpallur me dekretin nr. 11909, datë 8.1.2021 të Presidentit të Republikës së Shqipërisë, Ilir Meta

